S-261/2013

Mál þetta, sem dómtekið var í dag, er höfðað með ákæru, útgefinni 16. apríl 2013, á hendur J-kk-þgf L-kk-þgf S-kk-þgf, kt. 000000-0000, Lyngmóum 8, Garðabæ, fyrir eftirtalin umferðar- og hegningarlagabrot:

I

Umferðarlagabrot með því að hafa:

1. Mánudaginn 9 júlí 2012 ekið bifreiðinni TR-F40 án gildra ökuréttinda, óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 5,2 ng/ml, í þvagi fannst MDMA) og með 60 km hraða á klst. um Arnarbakka í Reykjavík, þar sem leyfður hámarkshraði var 30 km á klst., uns aksturinn var stöðvaður skömmu síðar

2. Föstudaginn 14. september 2012 ekið bifreiðinni AI-535 án gildra ökuréttinda og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 11,0 ng/ml, í þvagi fannst kókaín) um Miklubraut í Reykjavík og er hann ók af stað, eftir að hafa stöðvað á akrein fyrir strætisvagna til að hleypa fólki út, ekið inn í hlið bifreiðar sem ekið var í sömu akstursátt, ekki sinnt lögboðnum skyldum við umferðaróhapp heldur hlaupið á brott af vettvangi.

3. Föstudaginn 18. janúar 2013 ekið bifreiðinni TR-F40 án gildra ökuréttinda og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 3,6 ng/ml) um Hlíðarbyggð og Bæjarbraut í Garðabæ þar sem aksturinn var stöðvaður og er lögregla hugðist hafa tal af honum hlaupið á brott og ekki hlýtt fyrirmælum lögreglu um að nema staðar en lögregla fann hann og handtók í húsagarði við Aratún 17 skömmu síðar.

II

Nytjastuld með því að hafa í sama skipti og greinir í lið 2 kafla I í heimildarleysi tekið bifreiðina AI-535 þar sem hún stóð í bifreiðastæði við Bjarmaland 12 í Reykjavík og ekið henni þaðan og með þeim hætti sem greinir í lið 2 kafla I.

Teljast brot í öllum liðum kafla I varða við 1. og 2. mgr. 45. gr. a. og 1. mgr. 48. gr. og brot í lið 1 auk þess við 1. sbr. 4. mgr. 37. gr., en brot í lið 2 auk þess við 3. mgr. 10. gr, allt sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006, og þá varðar brot í lið 3 kafla I enn fremur við 19. sbr. 41. gr. lögreglulaga nr. 90/1996 og loks telst brot í kafla II varða við 1. mgr. 259. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Af hálfu ákærða er krafist vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í september 1990. Samkvæmt sakavottorði hefur hann fjórum sinnum sætt refsingu vegna brota gegn umferðarlögum, almennum hegningarlögum og lögreglulögum. Síðast gekkst ákærði undir sektargerð 25. september 2012. Verður refsing tiltekin eftir reglum 77. og 78. gr. almennra hegningarlaga. Þykir refsing ákærða hæfilega ákveðin fangelsi í fangelsi í 45 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði er sviptur ökurétti í 2 ár frá birtingu dómsins að telja.

Ákærði greiði 351.383 krónur í sakarkostnað.

Af hálfu ákæruvaldsins flutti málið J-kk-nf S-kk-nf H-kk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærði, J-kk-nf L-kk-nf S-kk-nf, sæti fangelsi í 45 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði er sviptur ökurétti í 2 ár frá birtingu dómsins að telja.

Ákærði greiði 351.383 krónur í sakarkostnað.

R-kvk-nf H-kvk-nf